CELEX: 52021PC0096
Language: ro
Date: 2021-03-02
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) 2019/816 de stabilire a unui sistem centralizat pentru determinarea statelor membre care dețin informații privind condamnările resortisanților țărilor terțe și ale apatrizilor (ECRIS-TCN), destinat să completeze sistemul european de informații cu privire la cazierele judiciare și a Regulamentului (UE) 2019/818 privind instituirea unui cadru pentru interoperabilitatea dintre sistemele de informații ale UE în domeniul cooperării polițienești și judiciare, al azilului și al migrației și de modificare a Regulamentelor (UE) 2018/1726, (UE) 2018/1862 și (UE) 2019/816, în scopul introducerii unei proceduri de screening pentru resortisanții țărilor terțe la frontierele externe

COMISIA EUROPEANĂ
            Bruxelles, 2.3.2021
            COM(2021) 96 final
            2021/0046(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI 
            de modificare a Regulamentului (UE) 2019/816 de stabilire a unui sistem centralizat pentru determinarea statelor membre care dețin informații privind condamnările resortisanților țărilor terțe și ale apatrizilor (ECRIS-TCN), destinat să completeze sistemul european de informații cu privire la cazierele judiciare și a Regulamentului (UE) 2019/818 privind instituirea unui cadru pentru interoperabilitatea dintre sistemele de informații ale UE în domeniul cooperării polițienești și judiciare, al azilului și al migrației și de modificare a Regulamentelor (UE) 2018/1726, (UE) 2018/1862 și (UE) 2019/816, în scopul introducerii unei proceduri de screening pentru resortisanții țărilor terțe la frontierele externe
            
               
         
         
            
               EXPUNERE DE MOTIVE
            
            
               1.CONTEXT
            
            
               •Motivele și obiectivele propunerii
            
            
               La 23 septembrie 2020, Comisia a adoptat o comunicare referitoare la un nou Pact privind migrația și azilul, care vizează, printre altele, instituirea unui cadru comun pentru gestionarea azilului și a migrației la nivelul UE și promovarea încrederii reciproce între statele membre. Una dintre propunerile legislative care însoțesc comunicarea respectivă este Propunerea de regulament al Parlamentului European și al Consiliului de introducere a unei proceduri de screening pentru resortisanții țărilor terțe la frontierele externe și de modificare a Regulamentelor (CE) nr. 767/2008, (UE) 2017/2226, (UE) 2018/1240 și (UE) 2019/817 („propunerea de regulament privind procedura de screening”
                  1
               ). 
            
            
            
               Propunerea de regulament privind procedura de screening abordează provocările legate de gestionarea fluxurilor mixte de migranți, prin introducerea unei proceduri de screening premergătoare intrării la frontierele externe, ca un pas important în direcția eliminării decalajelor dintre controalele la frontierele externe și procedurile de azil și de returnare. Obiectivul procedurii de screening premergătoare intrării este de a se asigura că sunt stabilite rapid identitatea resortisanților țărilor terțe care trec frontiera externă fără autorizație, precum și orice riscuri pentru sănătate și securitate, și că resortisanții țărilor terțe în cauză sunt direcționați rapid către procedura aplicabilă [azil sau proceduri care respectă Directiva 2008/115/CE (Directiva privind returnarea)]
                  2
               . Propunerea de regulament privind procedura de screening creează, de asemenea, un cadru al UE pentru procedura de screening al migranților în situație neregulamentară reținuți pe teritoriul statelor membre și care au eludat controalele la frontieră la intrarea în spațiul Schengen, în vederea unei mai bune protecții a spațiului Schengen.
            
            
               Controalele de securitate din cadrul procedurii de screening ar trebui să fie cel puțin la un nivel similar cu nivelul controalelor efectuate în cazul resortisanților țărilor terțe care solicită în prealabil o autorizație de intrare pe teritoriul Uniunii pentru o ședere pe termen scurt, indiferent dacă au sau nu obligația de a deține viză.
            
            
               Din cele de mai sus rezultă că verificările automatizate în scopuri de securitate în contextul procedurii de screening ar trebui efectuate în aceleași sisteme ca și în cazul solicitanților de viză sau de autorizații de călătorie în cadrul Sistemului european de informații și de autorizare privind călătoriile (ETIAS)
                  3
               , al Sistemului de informații privind vizele (VIS)
                  4
               , al Sistemului de intrare/ieșire (EES)
                  5
                și al Sistemului de informații Schengen (SIS)
                  6
               . Persoanele supuse procedurii de screening ar trebui, de asemenea, să fie verificate prin consultarea Sistemului european de informații cu privire la cazierele judiciare ale resortisanților țărilor terțe (ECRIS­TCN)
                  7
                în ceea ce privește persoanele condamnate în legătură cu infracțiuni de terorism și alte forme de infracțiuni grave, a datelor Europol, a bazei de date privind documentele de călătorie furate și pierdute (SLTD) și a bazei de date privind documentele de călătorie asociate unor notificări (TDAWN), ambele ale Interpol.
            
            
               Întrucât accesul la Sistemul de intrare/ieșire („EES”), la Sistemul european de informații și de autorizare privind călătoriile („ETIAS”), la Sistemul de informații privind vizele („VIS”) și la Sistemul european de informații cu privire la cazierele judiciare ale resortisanților țărilor terțe („ECRIS-TCN”) este necesar pentru ca autoritățile desemnate să efectueze procedura de screening, regulamentele de instituire a bazelor de date respective trebuie modificate pentru a prevedea acest drept suplimentar de acces. Propunerea de regulament privind procedura de screening modifică regulamentele de instituire a VIS, EES și ETIAS. Aceste regulamente constituie toate dezvoltări ale acquis-ului Schengen în ceea ce privește frontierele, la fel ca și propunerea de regulament privind procedura de screening în ansamblul său.
            
            
               Având în vedere faptul că Regulamentul (UE) 2019/816, care instituie ECRIS-TCN, nu constituie o dezvoltare a acquis-ului Schengen, modificarea sa nu ar putea face parte din propunerea de regulament privind procedura de screening. Prin urmare, este necesară o modificare de sine stătătoare a Regulamentului 2019/816 pentru a prevedea drepturi de acces având în vedere propunerea de regulament privind procedura de screening.
            
            
               În plus, propunerea de regulament privind procedura de screening introduce obligația de a verifica datele biometrice ale resortisanților țărilor terțe în cauză în registrul comun de date de identitate (CIR) instituit prin Regulamentele (UE) 2019/817
                  8
                și (UE) 2019/818
                  9
               . Scopul consultării CIR în contextul procedurii de screening este acela de a permite verificarea datelor de identitate înregistrate în sistemele EES, VIS, ETIAS, Eurodac și ECRIS-TCN într-o singură etapă, în mod rapid și fiabil, asigurând, în același timp, o protecție maximă a datelor și evitând prelucrarea inutilă sau duplicarea datelor.
            
            
               Deși propunerea de regulament privind procedura de screening prevede modificări ale Regulamentului (UE) 2019/817 care se aplică EES, VIS și ETIAS, din cauza geometriei variabile, modificarea Regulamentului 2019/818 care se aplică ECRIS-TCN și Eurodac nu a făcut parte din propunerea de regulament privind procedura de screening. 
            
            
               Rezultă că, pentru a oferi autorităților desemnate, în contextul procedurii de screening, acces la toate datele stocate în registrul comun de date de identitate (CIR), este, de asemenea, necesară modificarea Regulamentului (UE) 2019/818. 
            
            
            
               •Coerența cu dispozițiile existente în domeniul de politică vizat
            
            
               Propunerea contribuie la realizarea obiectivului de a oferi cetățenilor Uniunii un spațiu de libertate, securitate și justiție fără frontiere interne, în care se iau măsuri corespunzătoare pentru prevenirea și combaterea criminalității, inclusiv a criminalității organizate și a terorismului.
            
            
               Propunerea este în conformitate cu scopurile ECRIS-TCN, astfel cum se prevede la articolul 7 din Regulamentul (UE) 2019/816, în special la alineatul (1) al articolului respectiv care menționează că autoritățile pot utiliza ECRIS-TCN în contextul vizelor, al dobândirii cetățeniei și al procedurilor în materie de migrație, inclusiv al procedurilor de azil.
            
            
               Aceasta nu aduce atingere mecanismului de schimb de informații privind cazierele judiciare ale cetățenilor Uniunii între statele membre prin intermediul Sistemului european de informații cu privire la cazierele judiciare (ECRIS), astfel cum este instituit prin Decizia­cadru 2009/315/JAI
                  10
                și prin Decizia 2009/316/JAI
                  11
               .
            
            
               •Coerența cu alte politici ale Uniunii
            
         
         
            
               Propunerea permite verificarea cuprinzătoare a bazelor de date relevante în cursul procedurii de screening la frontierele externe și pe teritoriul statelor membre, în conformitate cu propunerea de regulament privind procedura de screening. Prin urmare, aceasta contribuie la protecția frontierelor externe și la prevenirea deplasărilor neautorizate în interiorul spațiului Schengen. De asemenea, este coerentă cu obiectivele Regulamentului (UE) 2019/816 privind îmbunătățirea Sistemului european de informații cu privire la cazierele judiciare în ceea ce privește resortisanții țărilor terțe și contribuția la dezvoltarea interoperabilității între toate sistemele centralizate de informații ale UE pentru gestionarea securității, a frontierelor și a migrației.
            
            
               Propunerea este, de asemenea, coerentă cu modificările pe care propunerea de regulament privind procedura de screening urmează să le efectueze în ceea ce privește cadrul de interoperabilitate, astfel cum a fost instituit prin Regulamentele (UE) 2019/817
                  12
                și (UE) 2019/818
                  13
               , asigurând aceleași drepturi de acces la Sistemul european de informații cu privire la cazierele judiciare pentru resortisanții țărilor terțe în cursul procedurii de screening ca și la alte baze de date relevante, cum ar fi Sistemul de intrare/ieșire (EES), Sistemul european de informații și de autorizare privind călătoriile (ETIAS) și Sistemul de informații privind vizele (VIS).
            
            
               De asemenea, propunerea ține cont de cadrul de interoperabilitate instituit prin Regulamentele (UE) 2019/817 și (UE) 2019/818. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               
                  Propunerea se bazează pe articolul 82 alineatul (1) al doilea paragraf litera (d) din Tratatul privind funcționarea Uniunii Europene („TFUE”) care se referă la facilitarea cooperării dintre autoritățile judiciare sau echivalente ale statelor membre în ceea ce privește procedurile în materie penală și executarea deciziilor. Aceasta este dispoziția din tratat care a servit drept temei juridic pentru regulamentele a căror modificare este propusă.
               
            
            
               •Subsidiaritatea (în cazul competențelor neexclusive) 
            
            
               Acțiunile desfășurate în domeniul spațiului de libertate, securitate și justiție se încadrează într-un domeniu de competență partajată între UE și statele membre, în conformitate cu articolul 4 alineatul (2) din TFUE. Prin urmare, este aplicabil principiul subsidiarității, în temeiul articolului 5 alineatul (3) din Tratatul privind Uniunea Europeană: Uniunea intervine numai dacă și în măsura în care obiectivele acțiunii preconizate nu pot fi realizate în mod satisfăcător de statele membre (nici la nivel central, nici la nivel regional și local), ci mai degrabă la nivelul Uniunii (datorită dimensiunilor sau efectelor acțiunii propuse).
            
            
            
               
                  Obiectivele prezentei propuneri nu pot fi realizate în mod satisfăcător de către statele membre acționând individual și pot fi realizate mai bine la nivelul Uniunii. Acest lucru se datorează faptului că obiectivele se referă la accesul la informațiile conținute într-o bază de date a UE și la facilitarea cooperării dintre autoritățile judiciare sau echivalente ale statelor membre în ceea ce privește procedurile în materie penală și executarea hotărârilor.
               
               
            
            
               •Proporționalitatea
            
            
               
                  Propunerea este proporțională cu obiectivele identificate.
               
               
               
                  Propunerea vizează să acorde, în ceea ce privește Sistemul european de informații cu privire la cazierele judiciare ale resortisanților țărilor terțe (ECRIS-TCN), aceleași drepturi de acces ca și cele pentru alte baze de date verificate automat din motive de securitate în cursul procedurii de screening la frontierele externe și pe teritoriu, pentru ca aceste drepturi să fie identice cu cele deja acordate în contextul procedurii de screening aplicate solicitanților de viză sau solicitanților de autorizații de călătorie în temeiul Sistemului european de informații și de autorizare privind călătoriile.
               
               
               
                  În conformitate cu propunerea de regulament privind procedura de screening, controalele de securitate, inclusiv consultarea bazei de date a Sistemului european de informații cu privire la cazierele judiciare ale resortisanților țărilor terțe (ECRIS-TCN), se vor limita la identificarea infracțiunilor de terorism și a altor forme de infracțiuni grave. Articolul 1 din propunere reflectă modificarea adusă articolului 5 alineatul (1) litera (c) din Regulamentul 2019/816 prin propunerea COM/2019/3 final
                     14
                   (ca urmare a ETIAS), care introduce un marcaj special pentru infracțiunile de terorism și alte forme de infracțiuni grave. Pe baza acestei modificări, va fi posibil să se limiteze accesul la înregistrările de date privind resortisanții țărilor terțe condamnați pentru infracțiuni de terorism și alte forme de infracțiuni grave, astfel încât să poată fi accesate numai acele înregistrări care sunt relevante pentru controalele de securitate în temeiul propunerii de regulament privind procedura de screening. Consultarea bazei de date a ECRIS-TCN ar trebui efectuată astfel încât din baza de date respectivă să fie extrase numai datele necesare pentru desfășurarea controalelor de securitate. Prezenta propunere reflectă aceste cerințe.
               
               
               
                  Modificările necesare ale Regulamentului (UE) 2019/818 se limitează la acordarea de drepturi de acces la datele stocate în registrul comun de date de identitate (CIR) autorităților desemnate în contextul procedurii de screening.
               
               
            
         
         
            
               •Alegerea instrumentului
            
            
               Prezenta propunere precizează condițiile de acces la baza de date a Sistemului european de informații cu privire la cazierele judiciare pentru resortisanții țărilor terțe (ECRIS-TCN), care a fost instituită printr-un regulament al UE cu scopul de a asigura aplicarea uniformă în întreaga Uniune și securitatea juridică prin evitarea interpretărilor divergente în statele membre în ceea ce privește utilizarea acestei baze de date centrale.
            
            
               Propunerea completează, de asemenea, normele uniforme privind controalele de securitate în timpul procedurii de screening, astfel cum se prevede în propunerea de regulament privind procedura de screening.
            
            
               În consecință, instrumentul adecvat este un regulament.
            
            
                
            
            
               3.REZULTATE ALE EVALUĂRILOR EX POST, ALE CONSULTĂRILOR PĂRȚILOR INTERESATE ȘI ALE EVALUĂRILOR IMPACTULUI
            
            
               •Evaluări ex post/verificări ale adecvării legislației existente
            
            
               
                  Documentul bazat pe dovezi elaborat în legătură cu propunerile legislative adoptate împreună cu noul Pact privind migrația și azilul rămâne relevant pentru prezenta propunere, care completează propunerea de regulament privind procedura de screening.
               
               
                  •
                        Consultări cu părțile interesate
               
            
            
               Consultările desfășurate de Comisie în legătură cu noul Pact privind migrația și azilul rămân valabile. În special, Comisia a consultat Parlamentul European, statele membre și părțile interesate în mai multe rânduri privind noul Pact privind migrația și azilul. În paralel, președințiile română, finlandeză și croată au organizat schimburi atât strategice, cât și tehnice privind viitorul diverselor aspecte ale politicii în materie de migrație, inclusiv al propunerii privind procedura de screening. Aceste consultări au demonstrat sprijinul pentru un nou început în ceea ce privește politica europeană în materie de azil și migrație.
            
            
               Înainte de lansarea noului Pact privind migrația și azilul, Comisia a purtat discuții permanente cu Parlamentul European. Statele membre au recunoscut, printre altele, necesitatea unei protecții solide a frontierelor și a interesului de a dispune de proceduri clare și eficiente la frontierele externe, în special pentru a preveni deplasările neautorizate, precum și pentru a contribui la securitatea spațiului Schengen. Cu toate acestea, unele state membre au subliniat că nu trebuie creată nicio sarcină administrativă inutilă.
            
            
               •Drepturile fundamentale
            
            
               
                  Propunerea respectă dispozițiile relevante ale Cartei drepturilor fundamentale a Uniunii Europene, inclusiv protecția datelor cu caracter personal și principiul nereturnării, protecția în caz de îndepărtare, expulzare sau extrădare și alte standarde și garanții relevante consacrate în legislația UE privind azilul, returnarea și frontierele.
               
               
                  În ceea ce privește protecția datelor cu caracter personal (articolul 8 din Cartă), propunerea afectează acest drept într-un mod care este strict necesar și proporțional pentru a oferi cetățenilor UE un spațiu de libertate, securitate și justiție fără frontiere interne, în care se iau măsuri adecvate pentru prevenirea și combaterea criminalității, inclusiv a criminalității organizate și a terorismului. 
               
               
                  În primul rând, modificarea propusă permite efectuarea de căutări în baza de date a Sistemului european de informații cu privire la cazierele judiciare pentru resortisanții țărilor terțe (ECRIS-TCN) în scopul efectuării de controale de securitate în cursul procedurii de screening, care vor completa măsurile existente de gestionare a frontierelor. Procedura de screening implică consultarea documentelor de identitate, de călătorie sau de alt tip, precum și prelucrarea datelor biometrice ale persoanelor care fac obiectul procedurii de screening, și consultarea bazelor de date, inclusiv a ECRIS-TCN, în contextul controalelor de securitate. Acest lucru implică prelucrarea datelor cu caracter personal. Astfel de controale sunt necesare pentru a verifica dacă persoana respectivă ar reprezenta o amenințare la adresa securității statelor membre în temeiul propunerii de regulament privind procedura de screening. 
               
               
                  În al doilea rând, formularul de intervievare a migranților care trebuie completat la terminarea procedurii de screening ar trebui să conțină informații necesare pentru a permite autorităților statelor membre să direcționeze persoanele în cauză către procedura adecvată. Completarea și citirea formularului de intervievare a migranților de către autorități constituie, prin urmare, forme de prelucrare a datelor cu caracter personal ce sunt inerente în vederea direcționării resortisanții țărilor terțe care se află la frontierele externe fără a îndeplini condițiile de intrare (sau reținuți pe teritoriu) către procedurile adecvate privind azilul sau returnarea. Formularul de intervievare include rezultatele consultării efectuate în cursul procedurii de screening în scopul controlului de securitate. Rezultatele unei astfel de consultări sunt exprimate sub formă de rezultat pozitiv/rezultat negativ. În cazul unui rezultat pozitiv, baza de date care a generat rezultatul pozitiv și motivele exacte ale acestuia ar trebui menționate în formularul de intervievare. Ar trebui subliniat faptul că, în cazul unui rezultat pozitiv în ECRIS-TCN, formularul de intervievare va include rezultatul consultării numai în cazul unui rezultat pozitiv în ceea ce privește datele referitoare la terorism și la alte forme de infracțiuni grave.
               
               
                  Prezenta propunere nu aduce atingere obligațiilor care le revin statelor membre în temeiul legislației lor naționale, printre care se numără și normele privind înscrierea condamnărilor pronunțate împotriva minorilor și a copiilor în registrul național de caziere judiciare. În mod similar, aceasta nu împiedică aplicarea dreptului constituțional al statelor membre sau a acordurilor internaționale la care acestea sunt parte, în special a celor care decurg din Convenția europeană pentru apărarea drepturilor omului și a libertăților fundamentale, la care sunt parte toate statele membre.
               
               
                  Atunci când raportează cu privire la aplicarea Regulamentului (UE) 2019/816 în conformitate cu articolul 36 alineatul (9) din regulamentul respectiv, Comisia va trebui, de asemenea, să ia în considerare impactul utilizării bazei de date a Sistemului european de informații cu privire la cazierele judiciare pentru resortisanții țărilor terțe (ECRIS-TCN) asupra drepturilor fundamentale ale resortisanților țărilor terțe în contextul procedurii de screening. 
               
               
                  Utilizarea acestei baze de date în contextul procedurii de screening ar trebui să facă obiectul mecanismului de monitorizare prevăzut în propunerea de regulament privind procedura de screening, pentru a se asigura respectarea drepturilor fundamentale ale resortisanților țărilor terțe și a principiului nereturnării în ceea ce privește procedura de screening.
               
            
            
               4.IMPLICAȚII BUGETARE
            
         
         
            
               Regulamentul propus nu are implicații pentru bugetul UE.
            
            
               5.ALTE ELEMENTE
            
            
               •Explicație detaliată a dispozițiilor specifice ale propunerii
            
            
               Articolul 1 modifică Regulamentul (UE) 2019/816 prin adăugarea unei noi dispoziții care permite autorităților desemnate, în contextul procedurii de screening, să acceseze și să efectueze căutări în baza de date ECRIS-TCN privind înregistrările referitoare la persoane care au fost condamnate pentru o infracțiune de terorism sau pentru alte infracțiuni grave și stabilește condițiile și garanțiile în acest sens.
            
            
               Articolul 2 modifică Regulamentul (UE) 2019/818 prin adăugarea unei noi dispoziții care permite autorităților desemnate, în contextul procedurii de screening, să acceseze datele stocate în registrul comun de date de identitate (CIR). 
            
            
               Articolul 3 conține dispozițiile finale. 
            
            
               2021/0046 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) 2019/816 de stabilire a unui sistem centralizat pentru determinarea statelor membre care dețin informații privind condamnările resortisanților țărilor terțe și ale apatrizilor (ECRIS-TCN), destinat să completeze sistemul european de informații cu privire la cazierele judiciare și a Regulamentului (UE) 2019/818 privind instituirea unui cadru pentru interoperabilitatea dintre sistemele de informații ale UE în domeniul cooperării polițienești și judiciare, al azilului și al migrației și de modificare a Regulamentelor (UE) 2018/1726, (UE) 2018/1862 și (UE) 2019/816, în scopul introducerii unei proceduri de screening pentru resortisanții țărilor terțe la frontierele externe
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 16 alineatul (2), articolul 74, articolul 78 alineatul (2) litera (e), articolul 79 alineatul (2) litera (c), articolul 82 alineatul (1) al doilea paragraf litera (d), articolul 85 alineatul (1), articolul 87 alineatul (2) litera (a) și articolul 88 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ parlamentelor naționale,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Regulamentul (UE).../... [Regulamentul privind procedura de screening]
                  15
                prevede efectuarea de controale de identitate, de securitate și medicale vizând resortisanții țărilor terțe care se află la frontiera externă fără a îndeplini condițiile de intrare sau care sunt reținuți pe teritoriu și în cazul în care nu există indicii că aceștia au făcut obiectul unor controale la frontierele externe. Regulamentul (UE).../... [Regulamentul privind procedura de screening]
                  16
                abordează provocările legate de gestionarea fluxurilor mixte de migranți și creează norme uniforme care permit identificarea rapidă a resortisanților țărilor terțe și direcționarea către procedurile aplicabile. 
            
            
               (2)Regulamentul (UE) .../... [Regulamentul privind procedura de screening]
                  17
                prevede că verificările efectuate în scopuri de securitate în cadrul procedurii de screening ar trebui să fie efectuate în aceleași sisteme ca și în cazul solicitanților de viză sau de autorizații de călătorie în cadrul Sistemului european de informații și de autorizare privind călătoriile. În special, Regulamentul (UE) .../... [Regulamentul privind procedura de screening]
                  18
               prevede că datele cu caracter personal ale persoanelor supuse procedurii de screening ar trebui să fie verificate prin consultarea datelor Europol, a bazei de date privind documentele de călătorie furate și pierdute (SLTD) și a bazei de date privind documentele de călătorie asociate unor notificări (TDAWN), ambele ale Interpol, precum și a Sistemului european de informații cu privire la cazierele judiciare pentru resortisanții țărilor terțe (ECRIS-TCN) în ceea ce privește persoanele condamnate pentru infracțiuni de terorism și alte forme de infracțiuni grave.
            
            
               (3)Accesul la ECRIS-TCN este necesar pentru ca autoritățile desemnate să efectueze procedura de screening prevăzută în Regulamentul (UE).../... [Regulamentul privind procedura de screening]
                  19
                pentru a stabili dacă o persoană ar putea reprezenta o amenințare la adresa securității interne sau a ordinii publice. 
            
            
               (4)Regulamentul (UE).../... [Regulamentul privind procedura de screening]
                  20
               , care constituie o dezvoltare a acquis-ului Schengen în ceea ce privește frontierele, modifică Regulamentele (CE) nr. 767/2008
                  21
               , (UE) 2017/2226
                  22
               , (UE) 2018/1240
                  23
                și (UE) 2019/817
                  24
               , care constituie, de asemenea, evoluții ale acquis-ului Schengen în ceea ce privește frontierele, pentru a acorda drepturi de acces, în scopul procedurii de screening, la datele conținute în Sistemul de informații privind vizele (VIS), Sistemul de intrare/ieșire (EES) și, respectiv, Sistemul european de informații și de autorizare privind călătoriile (ETIAS). Cu toate acestea, modificarea în paralel a Regulamentului (UE) 2019/816 pentru a acorda drepturi de acces, în scopul procedurii de screening, la ECRIS-TCN nu ar putea face parte din același regulament din motive de geometrie variabilă, întrucât regulamentul de instituire a ECRIS-TCN nu constituie o dezvoltare a acquis-ului Schengen. Prin urmare, Regulamentul 2019/816 ar trebui modificat printr-un instrument juridic distinct.
            
         
         
            
               (5)Întrucât obiectivul prezentului regulament, și anume de a permite accesul la ECRIS­TCN în scopul controalelor de securitate instituite prin Regulamentul (UE).../... [Regulamentul privind procedura de screening]
                  25
               , care, la rândul său, vizează consolidarea controlului persoanelor care urmează să intre în spațiul Schengen și direcționarea acestora către procedurile corespunzătoare, nu poate fi realizat în mod satisfăcător de către statele membre, ci poate fi realizat numai la nivelul Uniunii, Uniunea poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul respectiv, prezentul regulament nu depășește ceea ce este necesar pentru atingerea acestui obiectiv.
            
            
               (6)Regulamentul (UE).../... [Regulamentul privind procedura de screening]
                  26
                prevede norme specifice privind identificarea resortisanților țărilor terțe prin consultarea registrului comun de date de identitate (CIR) instituit prin Regulamentele (UE) 2019/817 și (UE) 2019/818 ale Parlamentului European și ale Consiliului, pentru a facilita și a contribui la identificarea corectă a persoanelor înregistrate în EES, VIS, ETIAS, Eurodac și ECRIS-TCN, inclusiv a persoanelor necunoscute care nu se pot identifica.
            
            
               (7)Întrucât accesul la datele stocate în registrul comun de date de identitate (CIR) în scopuri de identificare este necesar pentru ca autoritățile desemnate să efectueze procedura de screening, Regulamentul (UE).../... [Regulamentul privind procedura de screening]
                  27
                modifică Regulamentul (UE) 2019/817. Din motive de geometrie variabilă, nu a fost posibilă modificarea Regulamentului (UE) 2019/818 în cadrul aceluiași regulament. Prin urmare, Regulamentul (UE) 2019/818 ar trebui modificat printr-un instrument juridic distinct.
            
            
               (8)În conformitate cu articolele 1 și 2 din Protocolul nr. 22 privind poziția Danemarcei anexat la tratate, Danemarca nu participă la adoptarea prezentului regulament, nu are obligații în temeiul acestuia și nu face obiectul aplicării sale.
            
            
               (9)În conformitate cu articolele 1 și 2 și cu articolul 4a alineatul (1) din Protocolul nr. 21 privind poziția Irlandei cu privire la spațiul de libertate, securitate și justiție, anexat la tratate, și fără a aduce atingere articolului 4 din protocolul respectiv, Irlanda nu participă la adoptarea prezentului regulament, nu are obligații în temeiul acestuia și nu face obiectul aplicării sale,
            
            
               ADOPTĂ PREZENTUL REGULAMENT:
            
            
               Articolul 1
            
            
               Modificările aduse Regulamentului (UE) 2019/816
            
            
            
               Regulamentul (UE) 2019/816 se modifică după cum urmează:
            
            
            
               1.La articolul 1, se adaugă următoarea literă (e):
            
            
               „(e) 
                     condițiile în care ECRIS-TCN este utilizat de autoritățile competente pentru a efectua un control de securitate în conformitate cu Regulamentul (UE).../...
                  28
                [Regulamentul privind procedura de screening]*.”
            
            
            
               _____________
            
            
               *
                     Regulamentul (UE) …/… [Regulament de introducere a unei proceduri de screening pentru resortisanții țărilor terțe la frontierele externe și de modificare a Regulamentelor (CE) nr. 767/2008, (UE) 2017/2226, (UE) 2018/1240 și (UE) 2019/817] (JO ...).
            
            
            
            
               2.Articolul 2 se înlocuiește cu următorul text:
            
            
               „Articolul 2 
                  Domeniul de aplicare
            
         
         
            
               Prezentul regulament se aplică prelucrării informațiilor privind identitatea resortisanților țărilor terțe care au făcut obiectul unor condamnări în statele membre, cu scopul de a identifica statele membre în care au fost pronunțate aceste condamnări [precum și în scopul gestionării frontierelor]
                  29
               . Cu excepția articolului 5 alineatul (1) litera (b) punctul (ii), dispozițiile prezentului regulament aplicabile resortisanților țărilor terțe se aplică și cetățenilor Uniunii care dețin și cetățenia unei țări terțe și care au făcut obiectul unor condamnări în statele membre.
            
            
               De asemenea, prezentul regulament:
            
            
               (a)facilitează și sprijină identificarea corectă a persoanelor în conformitate cu prezentul regulament și cu Regulamentul (UE) 2019/818;
            
            
               (b)sprijină obiectivele Regulamentului (UE).../... [Regulamentul privind procedura de screening] în ceea ce privește efectuarea controalelor de securitate.”
            
            
            
               3.La articolul 3, punctul 6 se înlocuiește cu următorul text:
            
            
               „(6) «autorități competente» înseamnă autoritățile centrale și Eurojust, Europol, EPPO [, unitatea centrală a ETIAS instituită în cadrul Agenției Europene pentru Poliția de Frontieră și Garda de Coastă]
                  30
                și autoritățile menționate la articolul 6 alineatul (7) primul paragraf din Regulamentul (UE).../ ... [Regulamentul privind procedura de screening], care sunt competente să acceseze sau să efectueze interogări în ECRIS-TCN în conformitate cu prezentul regulament;”
            
            
            
               4.Articolul 5 se modifică după cum urmează: 
            
            
               (a)la alineatul (1), se adaugă următoarea literă:
            
            
                „(c)un marcaj care să indice, în sensul Regulamentului (UE) 2018/1240 și al articolelor 11 și 12 din Regulamentul (UE).../ ... [Regulamentul privind procedura de screening], faptul că resortisantul țării terțe în cauză a fost condamnat pentru o infracțiune de terorism sau pentru orice altă infracțiune enumerată în anexa la Regulamentul (UE) 2018/1240 dacă acestea sunt pasibile de pedeapsă cu închisoarea sau cu o măsură de siguranță privativă de libertate pe o perioadă maximă de cel puțin trei ani în temeiul dreptului intern și, în cazurile respective, codul statului membru (statelor membre) de condamnare.”;
            
            
               (b)după alineatul (6) se adaugă următorul alineat (7):
            
            
               „(7).
                     În cazul în care sunt identificate rezultate pozitive în urma controalelor de securitate prevăzute la articolele 11 și 12 din Regulamentul (UE).../... [Regulamentul privind procedura de screening], marcajele și codul (codurile) statului (statelor) membru (membre) de condamnare, astfel cum se menționează la alineatul (1) litera (c) din prezentul articol, sunt accesibile numai autorităților competente menționate la articolul 6 alineatul (7) din Regulamentul (UE).../... [Regulamentul privind procedura de screening] și, respectiv, pot fi consultate numai de acestea în sensul regulamentului menționat.”
            
            
            
               5.La articolul 7, alineatul (7) se înlocuiește cu următorul text:
            
            
               „(7).    În cazul unui rezultat pozitiv, sistemul central comunică în mod automat autorității competente informații privind statele membre care dețin informații privind cazierul judiciar al resortisantului unei țări terțe, împreună cu numerele de referință asociate menționate la articolul 5 alineatul (1) și orice informație corespunzătoare privind identitatea. Astfel de informații privind identitatea sunt utilizate exclusiv în scopul de a verifica identitatea respectivului resortisant al unei țări terțe. Rezultatul unei căutări în sistemul central poate fi utilizat numai în următoarele scopuri:
            
            
               (a)adresarea unei cereri în conformitate cu articolul 6 din Decizia-cadru 2009/315/JAI;
            
            
               (b)adresarea unei cereri astfel cum se menționează la articolul 17 alineatul (3) din prezentul regulament;
            
            
               (c)[gestionarea frontierelor]
                  31
               ;
            
            
               (d)evaluarea măsurii în care un resortisant al unei țări terțe care face obiectul controalelor aferente procedurii de screening ar reprezenta o amenințare la adresa ordinii publice sau a siguranței publice, în conformitate cu Regulamentul (UE).../... [Regulamentul privind procedura de screening].”
            
         
         
            
            
               6.După articolul 7 se inserează următorul articol 7a:
            
            
               „Articolul 7a
            
            
               Utilizarea ECRIS-TCN în scopul procedurii de screening
            
            
               Autoritățile competente menționate la articolul 6 alineatul (7) din Regulamentul (UE).../ ... [Regulamentul privind procedura de screening] au dreptul de a accesa și de a efectua căutări în baza de date a Sistemului european de informații cu privire la cazierele judiciare pentru resortisanții țărilor terțe (ECRIS-TCN), utilizând portalul european de căutare prevăzut la articolul 6 din Regulamentul (UE) 2019/818, în scopul îndeplinirii sarcinilor care le sunt conferite prin articolul 11 din Regulamentul (UE).../... [Regulamentul privind procedura de screening].
            
            
               În scopul efectuării controlului de securitate menționat la articolul 11 din Regulamentul (UE).../... [Regulamentul privind procedura de screening], autoritățile competente menționate la primul paragraf au acces numai la înregistrările de date din CIR cărora li s-a aplicat un marcaj în conformitate cu articolul 5 alineatul (1) litera (c) din prezentul regulament.
            
            
               Consultarea cazierelor judiciare naționale pe baza datelor marcate din ECRIS-TCN are loc în conformitate cu dreptul intern și utilizând canalele naționale. Autoritățile naționale relevante furnizează un aviz autorităților competente menționate la articolul 6 alineatul (7) din Regulamentul (UE).../ ... [Regulamentul privind procedura de screening] în termen de două zile în cazul în care procedura de screening are loc pe teritoriul statelor membre sau în termen de patru zile în cazul în care procedura de screening are loc la frontierele externe. Absența unui aviz în termenele menționate înseamnă că nu există motive de securitate care trebuie luate în considerare.”
            
            
            
               7.La articolul 24, alineatul (1) se înlocuiește cu următorul text:
            
            
               „(1).   Datele introduse în sistemul central și în CIR sunt prelucrate numai în următoarele scopuri: 
            
            
               (a)identificarea statelor membre care dețin informații privind cazierele judiciare ale resortisanților țărilor terțe;
            
            
               (b)[gestionarea frontierelor]
                  32
                sau 
            
            
               (c)procedura de screening în temeiul articolului 11 din Regulamentul (UE).../... [Regulamentul privind procedura de screening].”
            
            
            
               Articolul 2
            
            
            
               Modificările aduse Regulamentului (UE) 2019/818
            
            
            
               Regulamentul (UE) 2019/818 se modifică după cum urmează:
            
            
         
         
            
               1.La articolul 7, alineatul (2) se înlocuiește cu următorul text: 
            
            
               „(2) Autoritățile statelor membre și agențiile Uniunii menționate la alineatul (1) utilizează ESP pentru a căuta date referitoare la persoane sau la documentele de călătorie ale acestora în sistemele centrale ale Eurodac și ECRIS-TCN, în conformitate cu drepturile de acces de care beneficiază în temeiul instrumentelor juridice care reglementează aceste sisteme de informații ale UE și în temeiul dreptului intern. De asemenea, acestea utilizează ESP pentru a lansa interogări în CIR în conformitate cu drepturile de acces de care beneficiază în temeiul prezentului regulament, în scopurile menționate la articolele 20, 20a, 21 și 22.”
            
            
            
               2.Articolul 17 se modifică după cum urmează:
            
            
            
               (a)alineatul (1) se înlocuiește cu următorul text:
            
            
               „Se instituie un registru comun de date de identitate (CIR), în care se creează un dosar individual pentru fiecare persoană care este înregistrată în EES, VIS, ETIAS, Eurodac sau ECRIS-TCN, ce conține datele menționate la articolul 18, în scopul de a facilita și a asista procesul de identificare corectă a persoanelor înregistrate în EES, VIS, ETIAS, Eurodac și ECRIS-TCN, în conformitate cu articolele 20 și 20a din prezentul regulament, de a sprijini funcționarea MID, în conformitate cu articolul 21, și de a facilita și simplifica accesul autorităților desemnate și al Europol la EES, VIS, ETIAS și Eurodac, atunci când acest lucru este necesar pentru prevenirea, depistarea sau investigarea infracțiunilor de terorism sau a altor infracțiuni grave în conformitate cu articolul 22.”
            
            
            
               (b)alineatul (4) se înlocuiește cu următorul text:
            
            
               „În cazul în care, din cauza unei disfuncționalități a CIR, este imposibil din punct de vedere tehnic să se interogheze CIR în scopul identificării unei persoane în temeiul articolului 20 sau al verificării ori stabilirii identității unei persoane în temeiul articolului 20a din prezentul regulament în vederea detectării unor identități multiple în temeiul articolului 21 sau al prevenirii, depistării ori investigării infracțiunilor de terorism sau a altor infracțiuni grave în temeiul articolului 22, utilizatorii CIR sunt notificați în mod automat de către eu-LISA.”
            
            
            
               3.La articolul 18, alineatul (3) se înlocuiește cu următorul text: 
            
            
               „(3) Autoritățile care accesează CIR fac acest lucru în conformitate cu drepturile de acces de care beneficiază în temeiul instrumentelor juridice care reglementează sistemele de informații ale UE și în temeiul dreptului intern și în conformitate cu drepturile de acces de care beneficiază în temeiul prezentului regulament în scopurile menționate la articolele 20, 20a, 21 și 22.”
            
            
            
               4.După articolul 20 se inserează următorul articol 20a:
            
            
            
               „Articolul 20a
            
            
               Accesul la registrul comun de date de identitate în scopul identificării în conformitate cu Regulamentul (UE).../... [Regulamentul privind procedura de screening] 
            
            
            
               1. Interogările CIR se efectuează de către autoritatea competentă desemnată, astfel cum este definită la articolul 6 alineatul (7) din Regulamentul (UE).../... [Regulamentul privind procedura de screening], exclusiv în scopul verificării ori stabilirii identității unei persoane în conformitate cu articolul 10 din regulamentul respectiv, cu condiția ca procedura să fi fost inițiată în prezența persoanei respective.
            
         
         
            
            
               2. În cazul în care, în urma interogării, reiese că în CIR sunt stocate date referitoare la persoana respectivă, autoritatea competentă menționată la alineatul (1) are acces să consulte datele menționate la articolul 18 alineatul (1) din prezentul regulament.”
            
            
            
               5.Articolul 24 se modifică după cum urmează:  
            
            
               (a)alineatul (1) se înlocuiește cu următorul text: 
            
            
               „(1).   Fără a aduce atingere articolului 29 din Regulamentul (UE) 2019/816, eu-LISA păstrează înregistrări ale tuturor operațiunilor de prelucrare a datelor efectuate în CIR, în conformitate cu alineatele (2), (2a), (3) și (4) din prezentul articol.”
            
            
               (b)după alineatul (2) se introduce următorul alineat (2a):
            
            
               „(2a) eu-LISA păstrează înregistrările tuturor operațiunilor de prelucrare a datelor efectuate în CIR în temeiul articolului 20a. În aceste înregistrări sunt incluse următoarele informații:
            
            
               (a)statul membru care lansează interogarea;
            
            
               (b)scopul accesului utilizatorului care a lansat interogarea în CIR;
            
            
               (c)data și ora efectuării interogării;
            
            
               (d)tipul de date utilizate pentru lansarea interogării;
            
            
               (e)rezultatele interogării.”
            
            
               (c)la alineatul (5), primul paragraf se înlocuiește cu următorul text:
            
            
               „(5) Fiecare stat membru păstrează înregistrările interogărilor efectuate de autoritățile sale și de personalul acestora autorizat în mod corespunzător să utilizeze CIR în temeiul articolelor 20, 20a, 21 și 22. Fiecare agenție a Uniunii păstrează înregistrările interogărilor efectuate în temeiul articolelor 21 și 22 de personalul său autorizat în mod corespunzător.”
            
            
            
            
               Articolul 3
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
         
         
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        COM(2020)612.
               
               
                  
                     (2)
                  
                        Directiva 2008/115/CE a Parlamentului European și a Consiliului din 16 decembrie 2008 privind standardele și procedurile comune aplicabile în statele membre pentru returnarea resortisanților țărilor terțe aflați în situație de ședere ilegală, JO L 348, 24.12.2008, p. 98.
               
               
                  
                     (3)
                  
                        Regulamentul (UE) 2018/1240 al Parlamentului European și al Consiliului din 12 septembrie 2018 de instituire a Sistemului european de informații și de autorizare privind călătoriile (ETIAS) și de modificare a Regulamentelor (UE) nr. 1077/2011, (UE) nr. 515/2014, (UE) 2016/399, (UE) 2016/1624 și (UE) 2017/2226 (JO L 236, 19.9.2018, p. 1).
               
               
                  
                     (4)
                  
                        Regulamentul (CE) nr. 767/2008 al Parlamentului European și al Consiliului din 9 iulie 2008 privind Sistemul de informații privind vizele (VIS) și schimbul de date între statele membre cu privire la vizele de scurtă ședere (Regulamentul VIS), JO L 218, 13.8.2008, p. 60.   
               
               
                  
                     (5)
                  
                        Regulamentul (UE) 2017/2226 al Parlamentului European și al Consiliului din 30 noiembrie 2017 de instituire a Sistemului de intrare/ieșire (EES) pentru înregistrarea datelor de intrare și de ieșire și a datelor referitoare la refuzul intrării ale resortisanților țărilor terțe care trec frontierele externe ale statelor membre, de stabilire a condițiilor de acces la EES în scopul aplicării legii, JO L 327, 9.12.2017, p. 20.
               
               
                  
                     (6)
                  
                        Regulamentul (CE) nr. 1987/2006 al Parlamentului European și al Consiliului din 20 decembrie 2006 privind instituirea, funcționarea și utilizarea Sistemului de informații Schengen din a doua generație (SIS II), JO L 381, 28.12.2006, p. 4. 
               
               
                  
                     (7)
                  
                        Regulamentul (UE) 2019/816 al Parlamentului European și al Consiliului din 17 aprilie 2019 de stabilire a unui sistem centralizat pentru determinarea statelor membre care dețin informații privind condamnările resortisanților țărilor terțe și ale apatrizilor (ECRIS-TCN), destinat să completeze sistemul european de informații cu privire la cazierele judiciare, și de modificare a Regulamentului (UE) 2018/1726, JO L 135, 22.5.2019, p. 1.
               
               
                  
                     (8)
                  
                        Regulamentul (UE) 2019/817 al Parlamentului European și al Consiliului din 20 mai 2019 privind instituirea unui cadru pentru interoperabilitatea dintre sistemele de informații ale UE în domeniul frontierelor și al vizelor, JO L 135, 22.5.2019, p. 27.
               
               
                  
                     (9)
                  
                        Regulamentul (UE) 2019/818 al Parlamentului European și al Consiliului din 20 mai 2019 privind instituirea unui cadru pentru interoperabilitatea dintre sistemele de informații ale UE în domeniul cooperării polițienești și judiciare, al azilului și al migrației, JO L 135, 22.5.2019, p. 85.
               
               
                  
                     (10)
                  
                        Decizia-cadru 2009/315/JAI a Consiliului din 26 februarie 2009 privind organizarea și conținutul schimbului de informații extrase din cazierele judiciare între statele membre, JO L 93, 7.4.2009, p. 23.
               
               
                  
                     (11)
                  
                        Decizia 2009/316/JAI a Consiliului din 6 aprilie 2009 de instituire a Sistemului european de informații cu privire la cazierele judiciare (ECRIS) în aplicarea articolului 11 din Decizia-cadru 2009/315/JAI, JO L 93, 7.4.2009, p. 33.
               
               
                  
                     (12)
                  
                        Regulamentul (UE) 2019/817 al Parlamentului European și al Consiliului din 20 mai 2019 privind instituirea unui cadru pentru interoperabilitatea dintre sistemele de informații ale UE în domeniul frontierelor și al vizelor, JO L 135, 22.5.2019, p. 27. 
               
               
                  
                     (13)
                  
                        Regulamentul (UE) 2019/818 al Parlamentului European și al Consiliului din 20 mai 2019 privind instituirea unui cadru pentru interoperabilitatea dintre sistemele de informații ale UE în domeniul cooperării polițienești și judiciare, al azilului și al migrației, JO L 135, 22.5.2019, p. 85.
               
               
                  
                     (14)
                  
                        Propunere de regulament al Parlamentului European și al Consiliului de stabilire a condițiilor de acces la celelalte sisteme de informații ale UE și de modificare a Regulamentului (UE) 2018/1862 și a Regulamentului (UE) 2019/816.
               
               
                  
                     (15)
                  
                        Regulamentul (UE) …/… al Parlamentului European și al Consiliului de introducere a unei proceduri de screening pentru resortisanții țărilor terțe la frontierele externe și de modificare a Regulamentelor (CE) nr. 767/2008, (UE) 2017/2226, (UE) 2018/1240 și (UE) 2019/817 JO [...]
               
               
                  
                     (16)
                  
                        Op. cit. 15.
               
               
                  
                     (17)
                  
                        Op. cit. 15.
               
               
                  
                     (18)
                  
                        Op. cit. 15.
               
               
                  
                     (19)
                  
                        Op. cit. 15.
               
               
                  
                     (20)
                  
                        Op. cit. 15.
               
               
                  
                     (21)
                  
                        Regulamentul (CE) nr. 767/2008 al Parlamentului European și al Consiliului din 9 iulie 2008 privind Sistemul de informații privind vizele (VIS) și schimbul de date între statele membre cu privire la vizele de scurtă ședere (Regulamentul VIS), JO L 218, 13.8.2008, p. 60.
               
               
                  
                     (22)
                  
                        Regulamentul (UE) 2017/2226 al Parlamentului European și al Consiliului din 30 noiembrie 2017 de instituire a Sistemului de intrare/ieșire (EES) pentru înregistrarea datelor de intrare și de ieșire și a datelor referitoare la refuzul intrării ale resortisanților țărilor terțe care trec frontierele externe ale statelor membre, de stabilire a condițiilor de acces la EES în scopul aplicării legii, JO L 327, 9.12.2017, p. 20.
               
               
                  
                     (23)
                  
                        Regulamentul (UE) 2018/1240 al Parlamentului European și al Consiliului din 12 septembrie 2018 de instituire a Sistemului european de informații și de autorizare privind călătoriile (ETIAS) și de modificare a Regulamentelor (UE) nr. 1077/2011, (UE) nr. 515/2014, (UE) 2016/399, (UE) 2016/1624 și (UE) 2017/2226 (JO L 236, 19.9.2018, p. 1).
               
               
                  
                     (24)
                  
                        Regulamentul (UE) 2019/817 al Parlamentului European și al Consiliului din 20 mai 2019 privind instituirea unui cadru pentru interoperabilitatea dintre sistemele de informații ale UE în domeniul frontierelor și al vizelor și de modificare a Regulamentelor (CE) nr. 767/2008, (UE) 2016/399, (UE) 2017/2226, (UE) 2018/1240, (UE) 2018/1726 și (UE) 2018/1861 ale Parlamentului European și ale Consiliului și a Deciziilor 2004/512/CE și 2008/633/JAI ale Consiliului, JO L 135, 22.5.2019, p. 27.
               
               
                  
                     (25)
                  
                        Op. cit. 15.
               
               
                  
                     (26)
                  
                        Op. cit. 15.
               
               
                  
                     (27)
                  
                        Op. cit. 15.
               
               
                  
                     (28)
                  
                        JO …
               
               
                  
                     (29)
                  
                        COM/2019/3 final.
               
               
                  
                     (30)
                  
                        Op. cit. 29.
               
               
                  
                     (31)
                  
                        Op. cit. 29.
               
               
                  
                     (32)
                  
                        Op. cit. 29.